Leer só die Ju/'Hoansi ken - Toerisme - Republikein
Friday, April 19th, 09:51:14
Leer só die Ju/'Hoansi ken
02 July 2018 | Toerisme
"Ek praat perfek Ju/'Hoansi en die Bushcamp is een manier waarop die stam nie net 'n inkomste kan verdien nie, maar waar toeriste insigte kan kry na een van die wêreld se oerkulture," sê mnr. Jörn Gressmann.
In 2011 het die Gressmann-gesin die Fiume Lodge, sowat 35 kilometer buite Grootfontein, gekoop. Vier jaar later is die Fiume Bushcamp gebou en 'n jaar later is dit amptelik geopen.
"Ek was vir sowat nege jaar 'n toergids en het talle besoekers na die Living Museum van die Ju/'Hoansi by Grasshoek geneem. Met dié besoeke was ek ook die tolk," sê hy.
Gressmann wou die besigheid uitbrei en sy gaste meer bied as net 'n vinnige uitstappie na die Ju/'Hoansi. Só het die Fiume Bushcamp sy ontstaan gehad.
"Fiume is 'n tentekamp in die bos. Dit is baie landelik en daar is geen WiFi, internet, lugreëling of luukshede nie. Daar is wel warm storte en spoeltoilette. Ons eet onder hoë tambotiebome langs die vuur. Daar is ook 'n klein poel waarin gaste kan afkoel," sê hy.
Die idee is dat mense tyd met die San bestee.
"Hulle is die oudste kultuur in die wêreld en ek vrees hulle gaan nie meer lank bestaan nie. Dus bied ons 'n intensiewe ontmoeting met die San. Gaste bring 'n dag saam met hulle deur en leer die mense ken. Die San is hartlike, snaakse en oop mense."
Op die oomblik woon daar vier gesinne, sowat 30 San, by die Fiume Bushcamp.
Gaste bly vir twee nagte. Die oggend ná hul aankoms gaan hulle saam met die Ju/'Hoansi op 'n bosuitstappie. Hier leer hulle oor tradisionele medisyne en plante. Die San wys hulle die bome waarvan hulle 'n pylkoker asook pyle en boë maak.
"Daarna beleef gaste die San se 'dorpslewe'. Hier word onder meer tradisionele speletjies vertoon, gewys hoe om vuur te maak en hoe toue uit plante gemaak word."
Dan keer gaste terug na die kamp waar hulle 'n skemerkelkie en aandete onder die sterre geniet. Daarna kom die San na die kamp en voer hulle tradisionele dans en sang uit.
"Gaste leer nie net die San in hulle natuurlike omgewing ken nie, hulle sien en beleef 'n dag in 'n gewone San-persoon se lewe," het hy gesê.
In 2016 het Gressmann 'n kleuterskool vir San-­kinders begin. "Omtrent 18 kinders van tussen twee en tien jaar oud gaan hier skool en ontvang onderrig van Europese en Amerikaanse vrywilligers."